## Zakon o posebnom porezu na bezalkoholna pića

### NN 51/1994 (11.7.1994.), Zakon o posebnom porezu na bezalkoholna pića

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O POSEBNOM POREZU NA BEZALKOHOLNA PIĆA

Proglašavam Zakon o posebnom porezu na bezalkoholna pića, koji je donio
Zastupnički dom Sabora Republike Hrvatske na sjednici dana 28. lipnja 1994.
godine.

Broj : PA4-74/1-94.

Zagreb. 1. srpnja 1994.

Predsjednik Republike Hrvatske

**dr. Franjo Tuđman, v. r.**

---

## ZAKON

### o posebnom porezu na bezalkoholna pića

I. TEMELJNE ODREDBE

Članak 1.

(1) Ovim Zakonom uređuje se plaćanje posebnog poreza na bezalkoholna
pića koja se proizvode ili uvoze u carinsko područje Republike Hrvatske.

(2) Odredbe ovoga Zakona primjenjuju se i na bezalkoholna pića koja
se prodaju u slobodnim carinskim prodavaonicama te specijaliziranim skladištima
strane robe i robe domaće proizvodnje (specijalizirana skladišta), ako
se u tim skladištima opskrbljuju brodice i jahte.

(3) Iznimno od odredaba članka 25. Zakona o slobodnim zonama ("Narodne
novine", br. 53A/91., 65/92., 27/93. i 94/93.), odredbe ovoga Zakona
primjenjuju se i na bezalkoholna pića koja se prodaju u slobodnim zonama.

Članak 2.

Posebni porez na bezalkoholna pića prihod je državnoga proračuna.

II. PREDMET OPOREZIVANJA

Članak 3.

(1) Predmet oporezivanja jest promet bezalkoholnih pića koja se proizvode
na teritoriju Republike Hrvatske ili uvoze u carinsko područje Republike
Hrvatske bez obzira na vrstu, sastojke i druga obilježja.

(2) Bezalkoholnim pićima smatraju se mineralne i gazirane vode, aromatizirani
sirupi te proizvodi dobiveni odgovarajućim tehnološkim postupkom od vode
ili mineralne vode, šećera, soka od voća i povrća, baze, biljnih ekstrakata,
žitarica, proizvoda od žitarica i aroma, odnosno sirupa za bezalkoholna
pića s dodatkom ili bez dodatka CO2 (ugljičnog dioksida) i aditiva.

(3) Iznimno od odredaba ovoga članka, domaće mineralne vode i domaći
100 % prirodni sokovi od voća i povrća, bez dodatka šećera i konzervansa,
ne podliježu oporezivanju prema ovom Zakonu.

III. POREZNI OBVEZNIK

Članak 4.

(1) Obveznikom posebnog poreza na bezalkoholna pića smatraju se pravne
i fizičke osobe koje proizvode ili daju proizvoditi bezalkoholna pića za
svoj račun te osobe koje u carinsko područje Republike Hrvatske uvoze,
unose ili primaju bezalkoholna pića, osim osoba i količina koje su, prema
posebnim propisima, oslobođene od plaćanja carine.

(2) Proizvođačem bezalkoholnih pića, u smislu ovoga Zakona, smatraju
se pogoni i postrojenja za proizvodnju, obradu, uskladištenje i punjenje
bezalkoholnih pića, skladišta za sastojke namijenjene proizvodnji i ooradi
bezalkoholnih pića kao i za natočena bezalkoholna pića, radionice za održavanje
pogona i upravu, potom prostorije i površine za manipulaciju i transport
te druge s njima povezane površine i uređaji ako se koriste u svrhu proizvodnje
bezalkoholnih pića.

(3) Uvoznikom bezalkoholnih pića smatra se fizička ili pravna osoba
koja uvozi bezalkoholna pića u količini većoj od količine bezalkoholnih
pića koja je oslobođena od plaćanja carine.

Članak 5.

(1) Prometom bezalkoholnih pića u smislu ovoga Zakona smatra se:

1. isporuka bezalkoholnih pića iz proizvodnje odnosno skladišta proizvođača.

2. uvoz bezalkoholnih pića.

3 manjak bezalkoholnih pića kod poreznog obveznika, osim manjka uzrokovanog
višom silom.

4. tehnološki, skladišni i transportni kalo, rastep i lom kod proizvođača
u visini većoj od 0,5%,

5. uzimanje bezalkoholnih pića za vlastitu krajnju potrošnju. ,

(2) Pod višom silom se, u smislu ovoga Zakona, razumijevaju elementarne
nepogode (poplave, požar, potres i dr.) i ratna razaranja, a na temelju
očevidnika nadležnog tijela ili nadležne ispostave Porezne uprave.

IV. POREZNA OSNOVICA

Članak 6.

(1)Posebni porez na bezalkoholna pića plaća se po hektolitru proizvedenog
ili uvezenoga bezalkoholnog pića.

(2) Ako se bezalkoholna pića isporučuju u drugim mjernim jedinicama
(1 l, 0,5 l, 0,3 l i dr.) isporučene se količine, radi obračuna posebnog
poreza na bezalkoholna pića, preračunavaju u hektolitre.

V. VISINA POREZA

Članak 7.

(1) Posebni porez na bezalkoholna pića domaće proizvodnje plaća se u
iznosu od 40,00 kuna za hektolitar.

(2) Posebni porez na uvezena bezalkoholna pića plaća se u iznosu od
80,00 kuna za hektolitar.

VI. NASTANAK POREZNE OBVEZE

Članak 8.

(1) Obveza obračuna posebnog poreza na bezalkoholna pića nastaje u trenutku
otpreme (izlaska) bezalkoholnih pića iz pogona ili postrojenja za proizvodnju
bezalkoholnih pića proizvođača iz članka 4. ovoga Zakona.

(2) Ako se bezalkoholna pića isporučuju iz proizvodnje u punionice proizvođača
izvan mjesta proizvodnje ili u distribucijski centar proizvođača, obveza
obračuna posebnog poreza na bezalkoholna pića nastaje u trenutku isporuke
bezalkoholnih pića iz tih objekata.

(3) Pri uvozu bezalkoholnih pića obveza obračuna posebnog poreza na
bezalkoholna pića nastaje u trenutku carinjena ili isporuke bezalkoholnih
pića slobodnim carinskim prodavaonicama, specijaliziranim skladištima i
slobodnim zonama.

(4) Obveza obračuna posebnog poreza na bezalkoholna pića nastaje pri
uzimanju bezalkoholnih pića za vlastitu krajnju potrošnju, utvrđivanja
manjka te tehnološkog, skladišnog i transportnog kala, rastepa i loma u
visini utvrđenoj člankom 5. stavkom 1. točkom 4. ovoga Zakona.

(5) Pri uvozu bezalkoholnih pića iz stavka 3. ovoga članka posebni porez
obračunava i naplaćuje ovlaštena carinarnica u skladu s propisima o postupku
obračuna i naplate carine.

VII. DOSPJEČE PLAČANJA POREZA

Članak 9.

(1) Posebni porez na bezalkoholna pića plaća se u roku od 30 dana od
dana otpreme (izlaska) bezalkoholnih pića iz poduzeća ili objekata navedenih
u članku 8. stavku 1. i 2. ovoga Zakona.

(2) Pri uvozu bezalkoholnih pića posebni porez na bezalkoholna pića
plaća se u trenutku carinjenja odnosno isporuke slobodnim carinskim prodavaonicama,
specijaliziranim skladištima i slobodnim zonama, a obračunava ga i naplaćuje
ovlaštena carinarnica u skladu s propisima o postupku obračuna i naplate
carine.

VIII. IZVJEŠĆIVANJE

Članak 10.

(1) Porezni obveznici iz članka 4. ovoga Zakona obvezni su ispostavi
Porezne uprave, nadležnoj prema svome poslovnom sjedištu, dostaviti podatke:

1. o proizvodnim kapacitetima i njihovim promjenama,

2. o proizvedenim i isporučenim bezalkoholnim pićima te bezalkoholnim
pićima na zalihi i u proizvodnji po pogonima, skladištima ili drugim proizvodnim
ili poslovnim mjestima,

3. o obračunatom i uplaćenom posebnom porezu na bezalkoholna pića.

(2) Za pogone, odnosno proizvodne ili poslovne jedinice izvan sjedišta
poreznog obveznika podaci se dostavljaju i nadležnim ispostavama Porezne
uprave.

(3) Uvoznici bezalkoholnih pića obvezni su obavijestiti nadležnu ispostavu
Porezne uprave prema svome sjedištu o uvozu bezalkoholnih pića, o zalihama
bezalkoholnih pića u carinskom skladištu, o otpremi (izlasku) bezalkoholnih
pića iz carinskog skladišta te o obračunu i uplati posebnog poreza na bezalkoholna
pića.

(4) Podatke iz stavka 1. i 3. ovoga članka treba dostavljati mjesečno
do 15. u mjesecu za protekli mjesec i godišnje do 31. siječnja tekuće godine
za proteklu godinu.

(5) Godišnjem izvješću o proizvodnji, isporukama i zalihama bezalkoholnih
pića treba priložiti i popis (inventura) zaliha gotovih bezalkoholnih pića
na dan 31. prosinca prethodne godine.

IX. POREZNI NADZOR

Članak 11.

(1) Posude, spremnici i mjerila protoka bezalkoholnih pića u postrojenju
i doradu bezalkoholnih pića moraju imati valjano ovjeren žig ili valjanu
ovjernicu o udovoljavanju mjeriteljskim zahtjevima koju izdaje Državni
zavod za normizaciju i mjeriteljstvo.

(2) Postrojenja za protok i natakanje bezalkoholnih pića moraju imati
mjerila protoka bezalkoholnih pića ili brojila pakovina s valjanim ovjerenim
žigom ili valjanom ovjernicom o udovoljavanju mjeriteljskim zahtjevima
koju izdaje Državni zavod za normizaciju i mjeriteljstvo.

(3) Nadležna ispostava Porezne uprave prema mjestu proizvodnje ili isporuke
bezalkoholnih pića dodatnim plombiranjem mjerila i instalacija osigurava
nadzor nad proizvodnjom i isporukom bezalkoholnih pića.

(4) Skidanje plombi s instalacija radi popravka, zamjene ili ispitivanja
mjerila protoka bezalkoholnog pića ili dijelova instalacija te ponovo plombiranje
mora se obaviti u nazočnosti ovlaštenog službenika Porezne uprave, o čemu
se obvezatno sastavlja zapisnik u kojemu se napose nkavode razlozi skidanja
plombe i upisuje stanje pokaznika brojila protoka.

(5) Primjerak zapisnika uručuje se poreznom obvezniku, a izvornik se
pohranjuje u Poreznoj upravi.

Članak 12.

Nadzor nad poslovanjem proizvođača, glede proizvodnje bezalkoholnih
pića te obračuna i plaćanja posebnog poreza na bezalkoholna pića, obavljaju
Porezna uprava i Financijska policija, a pri uvozu i Carinska uprava.

Članak 13.

Glede žalbenog postupka, obnove postupka, zastare, obračunavanja, naplate
i povrata poreza te vođenja prekršajnog postupka primjenjuju se odredbe
Zakona o porezu na dohodak ("Narodne novine", br. 109/93)

Članak 14.

Osoba koja je postala vlasnik pogona i postrojenja za proizvodnju bezalkoholnih
pića ili je takva postrojenja izaradila ili na drugi način osposobila za
proizvodnju obvezna je o tome izvijestiti nadležnu ispostavu Porezne uprave
u roku od 8 dana od stjecanja odnosno izgradnje ili osposobljavanja pogona
za proizvodnju bezalkoholnih pića.

X. OSLOBOĐENJA OD PLAČANJA POSEBNOG POREZA

Članak 15.

(1) Od plaćanja posebnog poreza oslobađaju se:

1. bezalkoholno piće koje se izvozi uz dokaz o izvozu (kopija izvozne
carinske deklaracije s potvrdom nadležne carinarnice da je obavljeno izvozno
carinjenje i da su bezalkoholna pića napustila teritorij Republike Hrvatske)
i dokaz da je plaćanje iz inozemstva obavljeno u skladu s deviznim i vanjskotrgovinskim
propisima,

2. bezalkoholno piće koje se isporučuje iz proizvodnje u distribucijske
centre ili punionice proizvođača,

3. bezalkoholno piće koje se koristi za tehničke probe ili u svrhu kontrole
kvalitete.

(2) Odredbe stavka 1. točke 1. ovoga članka ne odnose se na izvoz bezalkoholnih
pića putem slobodnih carinskih prodavaonica, specijsliziranih skladišta
i slobodnih zona.

(3) Ako se izvezu bezalkoholna pića na koja je u domaćem prometu plaćen
posebni porez, izvoznik ima pravo na povrat plaćenog posebnoga poreza.

(4) Zahtjev za povrat posebnog poreza na bezalkoholna pića iz stavka
3. ovoga članka s dokazima o obavljenom izvozu i naplati iz stavka 1. ovoga
članka podnosi se nadležnoj ispostavi Porezne uprave.

(5) Porezni obveznici koji ne naplate izvezena bezalkoholna pića u roku
od 120 dana od dana izvoza ili u tom roku ne osiguraju dokaze o izvozu
iz stavka 1. točka 1. ovoga članka, obvezni su obračunati i uplatiti poseban
porez istekom toga roka.

XI. OVLAŠTENJA

Članak 16.

Ministar financija donosi podrobnije propise o primjeni odredaba iz
članka 7., 8., 9. i 10. ovoga Zakona.

XII. KAZNENE ODREDBE

Članak 17.

(1) Novčanom kaznom u iznosu od 20.000,00 do 400.000.00 kuna kaznit
će se za prekršaj porezni obveznik:

1. ako ne plati posebni porez na bezalkoholna pića u propisanom roku
(članak 9. stavak 1. i 2.),

2. ako Poreznoj upravi ne dostavi ili u roku ne dostavi propisane podatke
(članak 10.),

3. ako Poreznoj upravi dostavi netočne propisane podatke (članak 10.).

4. ako Poreznoj upravi ne dostavi ili u roku ne dostavi inventurno stanje
zaliha (članak 10.),

5. ako koristi posude, spremnike, mjerila protoka bezalkoholnog pića
ili brojače pakovina koji nemaju valjano ovjereni žig ili valjanu ovjernicu
o udovoljavanju mjeriteljskim zahtjevima (članak 11. stavak 1. i 2.),

6. ako kao vlasnik postrojenja ne izvijesti nadležnu ispostavu Porezne
uprave o izgradnji ili osposobljavanju postrojenja u propisanom roku (članak
14.),

7. ako ne izvrši ovjeravanje posuda, spremnika i uređaja (članak 18.
stavak 1.) i

8. ako ne popiše zalihe uvoznih bezalkoholnih pića i na njih ne plati
poseban porez (članak 19. stavak 3.).

(2) Novčanom kaznom u iznosu od 2.000,00 do 40.000.00 kuna za prekršaj
iz stavka 1. ovoga članka kaznit će se i odgovorna osoba poreznog obveznika.

XIII. PRIJELAZNE ODREDBE

Članak 18.

(1) Porezni obveznici obvezni su izvršiti ovjeravanje posuda, spremnika,
nabaviti, ovjeriti i ugraditi mjerila protoka bezalkoholnog pića i brojača
pakovina o svom trošku do 31. prosinca 1994. godine.

(2) Dok se ne ugrade i ne baždare mjerni instrumenti, nadzor se mora
osigurati na dosadašnji način - vaganjem i mjerenjem postojećim mjernim
instrumentima.

Članak 19.

(1) Porez na promet sadržan u potraživanjima na dan početka primjene
ovoga Zakona plaća se prema odredbama Zakona o porezu na promet proizvoda
i usluga.

(2) Korekcije cijena u trgovini zbog primjene ovoga Zakona ne smiju
utjecati na visinu ukalkuliranog poreza.

(3) Uvoznici bezalkoholnih pića popisat će zalihe bezalkoholnih pića
na dan 30. lipnja 1994. godine te na utvrđene zalihe obračunati i uplatiti
poseban porez najkasnije do 30. srpnja 1994. godine.

Članak 20.

Danom stupanja na snagu ovoga Zakona prestaje važiti Uredba o posebnom
porezu na bezalkoholna pića ("Narodne novine". br. 74/94.).

Članak 21.

Ovaj Zakon stupa na snagu danom objave u "Narodnim novinama",
a primjenjuje se od 1. srpnja 1994. godine

Klasa: 410-19/94-01/08

Zagreb, 28. lipnja 1994.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović, v. r.**

Zakon, NN 51/1994-902